Steve doen regstappe oor konsertSteve Hofmeyr Foto: Reint Dykema, Solidariteit JONGSTE: Die plaaslike munisipaliteit in George het sy besluit hersien oor Steve Hofmeyr se konsert in die stadsaal. Lees meer. Die Afrikaanse sanger Steve Hofmeyr sê hy doen tans regstappe teen die George-munisipaliteit nadat die munisipaliteit sy toestemming teruggetrek het dat Hofmeyr in die plaaslike saal in dié stad ŉ konsert mag hou. Die George-munisipaliteit het vroeër vandeesweek sy ooreenkoms met die bemarkingsagentskap, wat die saal namens die sanger gehuur het, beëindig. Groot ongelukkigheid bestaan egter oor dié besluit aangesien al die kaartjies vir die konsert glo reeds uitverkoop is en die konsert deel van die bekendstelling van die sanger se jongste album, getiteld Skree, sou wees. Hofmeyr het Vrydag aan Maroela Media gesê die konsert sal voortgaan, selfs al moet dit na ŉ ander plek geskuif word. “Dit is egter ons laaste opsie,” sê hy. Die sanger sê baie van die winste van dié konsert sal in die gemeenskap teruggeploeg word. “Uiteindelik, [terwyl] kliënte jare lank al hoes om my fooi te betaal, gaan bykans 95% van my konserte se wins na die oorlewing van klein gemeenskappe, soms Afrikaans, Christelik, [die gemeenskappe se] kleuterskole, skole en kerkies. Hiervoor is ek dankbaar en sal daarom baklei vir ons,” sê hy. Chantel Edwards-Klose, kommunikasiebestuurder van die George-munisipaliteit, het aan Maroela Media bevestig dat die munisipaliteit sy toestemming teruggetrek het dat Hofmeyr in die plaaslike saal ŉ konsert mag hou. Sy wou nie bevestig hoekom dié besluit geneem is nie. “George-munisipaliteit behou ingevolge die amptelike beleid die reg voor om die huur van enige munisipale geriewe met ŉ kennisgewing van 48 uur te kanselleer,” sê sy. Edwards-Klose meen die munisipaliteit het binne sy reg opgetree. “In hierdie geval het die munisipaliteit sy reg uitgeoefen aangesien die voorgestelde konsert nie [deur die munisipaliteit] goedgekeur word nie.”